শ্বেতা পণ্ডিত হলেন একজন ভারতীয় নেপথ্য সঙ্গীতশিল্পী ও অভিনেত্রী। তিনি তেলুগু ও তামিল চলচ্চিত্রের গান এবং অন্যান্য ভারতীয় ভাষায় গান গেয়ে থাকেন। তেলুগু ভাষার কোটা বঙ্গারু লোকম (২০০৮) চলচ্চিত্রের "নেনানি নিবাণী" গানে কণ্ঠ দিয়ে শ্রেষ্ঠ তেলুগু নারী নেপথ্য সঙ্গীতশিল্পী বিভাগে ফিল্মফেয়ার পুরস্কার দক্ষিণ অর্জন করেন। এছাড়া তিনি মির্চি সঙ্গীত পুরস্কারসহ একাধিক পুরস্কার অর্জন করেছেন।  প্রারম্ভিক জীবন শ্বেতা মুম্বইয়ে এক সঙ্গীত পরিবারে জন্মগ্রহণ করেন। তার পিতা বিশ্বরাজ পণ্ডিত। তার পিতামহ সঙ্গীত আচার্য পণ্ডিত প্রতাপ নারায়ণ এবং তার পিতামহের ভাই প্রখ্যাত শাস্ত্রীয় সঙ্গীতজ্ঞ পণ্ডিত জসরাজ। তার বোন শ্রদ্ধা পণ্ডিত একজন সঙ্গীতশিল্পী, এবং ভাই যশ পণ্ডিত টেলিভিশন অভিনেতা। শ্বেতা বলেন যে, তার গান গাওয়ার প্রেরণা হলেন তার বোন শ্রদ্ধা।  মাত্র ৪ বছর বয়সে শ্বেতা সুরকার ইলাইয়ারাজার সুরে অঞ্জলি চলচ্চিত্রে কাজ করেন, যা পরে হিন্দিতেও রেকর্ড করা হয়। তিনি এই চলচ্চিত্রের প্রধান শিশুশিল্পীর হয়ে ডাবিং করেন এবং হিন্দিতে গানগুলিও গান, ফলে তিনি বলিউড সঙ্গীতশিল্পের কনিষ্ঠতম সঙ্গীতশিল্পী। নয় বছর বয়সে তিনি তবলাবাদক ওস্তাদ জাকির হুসেনের সুরকার হিসেবে প্রথম চলচ্চিত্র সাজ-এর গানেও কণ্ঠ দেন।  কর্মজীবন ২০০০ সালে তিনি যখন সপ্তম শ্রেণির শিক্ষার্থী তখন তিনি যশ রাজ ফিল্মসে আদিত্য চোপড়া পরিচালিত মোহব্বতেঁ চলচ্চিত্রের গান গাওয়ার সুযোগ পান। তাকে একাধিক গায়িকা থেকে অডিশনের মাধ্যমে বাছাই করা হয়েছিল। তিনি এই চলচ্চিত্রের পাঁচটি গানে কণ্ঠ দেন, সেগুলি হল "চলতে চলতে" (১ম সংস্করণ), "প্যায়রোঁ মেঁ বন্ধন হ্যায়", "আঁখেঁ খুলি", "সোনি সোনি" ও "চলতে চলতে" (২য় সংস্করণ)। ২০০২ সালে তার যখন ১৬ বছর বয়স তখন ইএমআই ভার্জিন রেকর্ডস থেকে তার প্রথম অ্যালবাম ম্যাঁয় জিন্দগি হুঁ প্রকাশিত হয়, ফলে তিনি হয়ে ওঠেন ভারতের সর্বকনিষ্ঠ পপ তারকা। এই অ্যালবামের তিনটি গানের ভিডিও প্রকাশিত হয়, এতে তিনি অভিনয়ও করেন। এরপর তিনি রুদ্রাক্ষ (২০০৩) চলচ্চিত্রে "ইশ্‌ক খুদাই", নিল এন নিক্কি (২০০৫) চলচ্চিত্রে "হাল্লা রে" এবং ফাইট ক্লাব (২০০৬) চলচ্চিত্রে "চোরে কি বাতেঁ" গানে কণ্ঠ দেন। ২০০৫ সালে তার আরেকটি পপ গানের অ্যালবাম প্রকাশিত হয়, যার নাম আপলাম চাপলাম। এই অ্যালবামের গানে বলিউড তারকা সালমান খান অভিনয় করেন।  ২০০৭ সালে তার গাওয়া পার্টনার চলচ্চিত্রের "ইউ আর মাই লাভ", ও ওয়েলকাম চলচ্চিত্রের "তেরা সরাপা" গান দুটি জনপ্রিয়তা লাভ করে। ২০০৮ সালে তিনি তেলুগু ভাষার কোটা বঙ্গারু লোকম (২০০৮) চলচ্চিত্রের মিকি জে. মেয়ারের সুরে "নেনানি নিবাণী" গানে কণ্ঠ দিয়ে শ্রেষ্ঠ তেলুগু নারী নেপথ্য সঙ্গীতশিল্পী বিভাগে ফিল্মফেয়ার পুরস্কার দক্ষিণ অর্জন করেন। একই বছর তিনি সরকার রাজ (২০০৮) চলচ্চিত্রের "ঝিনি ঝিনি" গানে কণ্ঠ দেন।  ২০১১ সালে তিনি সত্যগ্রহ চলচ্চিত্রে "রঘুপতি রাঘব", ইয়ামলা পাগলা দিওয়ানা চলচ্চিত্রে "চাডা দে রং", লেডিস ভার্সাস রিকি বেহল চলচ্চিত্রে "থাগ লে", মেরে ব্রাদার কি দুলহান চলচ্চিত্রে "মধুবালা" গানে কণ্ঠ দেন। পরের বছর তার তামিল চলচ্চিত্রে নেপথ্য সঙ্গীতশিল্পী হিসেবে অভিষেক ঘটে যুবান শঙ্কর রাজার সুরে বেট্টাম চলচ্চিত্রের "কাট্টিপিডি এন্না" গানের মধ্য দিয়ে। তিনি ড্যাভিড নামের একটি তামিল চলচ্চিত্রে অভিনয়ও করেছিলেন। ২০১৪ সালে তিনি রাজা নটবরলাল চলচ্চিত্রে "তেরে হোকে রহেঙ্গে" ও হাইওয়ে চলচ্চিত্রে "হীরা" গানে কণ্ঠ দেন।  ব্যক্তিগত জীবন শ্বেতা ২০১৬ সালে ইতালীয় চলচ্চিত্র প্রযোজক ইভনো ফুচ্চির সাথে বিবাহ বন্ধনে আবদ্ধ হন। ২০১৮ সালের অক্টোবরে তিনি জানান যে, তার যখন ১৫ বছর বয়স, তখন সঙ্গীত পরিচালক অনু মালিক তাকে যৌন নিপীড়ন করেছিলেন; এর ফলশ্রুতিতে মালিককে ইন্ডিয়ান আইডল অনুষ্ঠান থেকে বরখাস্ত করা হয়েছিল।  তথ্যসূত্র  বহিঃসংযোগ       বিষয়শ্রেণী:জীবিত ব্যক্তি বিষয়শ্রেণী:ভারতীয় নেপথ্য গায়িকা বিষয়শ্রেণী:বলিউডের নেপথ্য সঙ্গীতশিল্পী বিষয়শ্রেণী:তামিল নেপথ্য সঙ্গীতশিল্পী বিষয়শ্রেণী:তামিল ভাষার সঙ্গীতশিল্পী বিষয়শ্রেণী:তেলুগু নেপথ্য সঙ্গীতশিল্পী বিষয়শ্রেণী:বাংলা ভাষার সঙ্গীতশিল্পী বিষয়শ্রেণী:পাঞ্জাবি ভাষার সঙ্গীতশিল্পী বিষয়শ্রেণী:মুম্বইয়ের সঙ্গীতশিল্পী বিষয়শ্রেণী:মহারাষ্ট্রের নারী সঙ্গীতজ্ঞ বিষয়শ্রেণী:ফিল্মফেয়ার পুরস্কার দক্ষিণ বিজয়ী বিষয়শ্রেণী:২১শ শতাব্দীর ভারতীয় গায়িকা বিষয়শ্রেণী:২১শ শতাব্দীর ভারতীয় অভিনেত্রী বিষয়শ্রেণী:ভারতীয় পপ গায়িকা বিষয়শ্রেণী:২১শ শতাব্দীর ভারতীয় গায়ক বিষয়শ্রেণী:১৯৮৬-এ জন্ম